જે દિવસે મોંઘી બીએમડબ્લ્યુ કાર કંપાઉન્ડમાં આવેલી ત્યારે એક પ્રકારનો ઉત્સવ જ બની ગયેલો. શેઠ કરતાં બધાય નોકર-ચાકરમાં આનો સૌથી વધુ આનંદ છલકાતો. મે’મસાબને તો જાણે પાંખો ફૂટેલી અને પાર્કિંગમાં પડેલી આઠ કારમાં બીએમડબલ્યુનો વટ પડતો હતો. શેઠનું એક મોટું સપનું પૂરું થયેલું. નિગમશેઠનું જૂનું નામ નારણ નાગોરી. એમના જીવનની અજબ કહાની હતી. એક સમયે કાપડની ગાંસડીઓ ઊંચકતા, મજૂરી કરતાં કરતાં આજે બની ગયેલા મિલ-માલિક અને શહેરના મોભી. નિગમશેઠને ત્યાં નોકરી મળે એટલે જાણે સુખનાં દ્વાર ખૂલી જતાં. ઓછાબોલા અને વધુ કામ કરતા નિગમશેઠને એક વાતની ધૂન હતી, અવનવી ગાડીઓ વસાવવાની અને જાતે એકલા લોન્ગ ડ્રાઈવ કરવાની. એમાંય બીએમડબલ્યુ કારની લગની લાગેલી. એ આવી ત્યારે નિગમશેઠે ગેલમાં આવી દીકરીના જન્મદિવસના બહાને મોટો જમણવાર કરેલો. પણ મૂળમાં તો એ બીએમડબલ્યુ કારનો જલસો હતો.